Dvořák, Oskar, poslanec NR SR (2024-09-10):
Ďakujem za slovo, pán predsedajúci. Ja sa pokúsim byť teda veľmi stručný a vecný. My sme dneska mali k tomuto návrhu zákona aj debatu na zdravotníckom výbore, ktorá bola predčasne ukončená, čiže je pre mňa aj dôležité, aby tie argumenty, ktoré tam zazneli, zazneli aj tu v pléne. Ja na úvod poviem, že toto je relatívne štandardný proces, ktorý tu už prebieha dlhé roky. Máme nejaké zakázané látky, ktoré prichádzajú z OSN a tie teda preberáme, plus tuto teda máme aj nejaké navyše, ktoré prichádzajú od ministerstva vnútra. Je to, je to, je to teda typický proces, ktorý sa pravidelne opakuje, ale je podľa mňa nutné dať aj ten kontext toho bežného sveta, že vlastne prečo, prečo aj ministerstvo vnútra do toho zasiahlo, prečo, prečo vlastne to tu teraz máme. No a asi všetci poznáte takú, tie rôzne látky, HHC a podobné, ktoré sa tu predávajú. Ony sa často predávajú ako rôzne zberateľské predmety a dostávajú sa k nim aj mladiství rôznym nekontrolovateľným predajom. Je nutné povedať tuto na mieste, že vláda reaguje trošku opozdene, trošku výrazne opozdene, pretože tento problém s HHC a s tými zberateľskými predmetmi, si myslím, že každý z nás registruje, bolo to plnokrát medializované, ako sa mladiství k tomu dostávajú. Je to minimálne rok, ak nie viac, čo tu tento problém máme. Ale odhliadnuc od toho, keby som chcel ísť do nejakých širších súvislostí, že pokračujeme v nejakej čisto reštriktívnej politike, ktorá teda sa už ukazuje nejak neefektívne v tom celkovom svete, naozaj tou najohrozenejšou skupinou, ktorá sa dostáva k týmto novým syntetickým drogám, sú tí mladiství. A dneska už nám aj vychádzajú články rôzne, že oni sa najčastejšie k tomu dostávajú napríklad cez rôzne automaty v nákupných centrách alebo automaty na uliciach pri lekárňach. Keď si to kúpite, tak vidíte to, že to sú normálne klasické jointy, alebo, alebo nejaké iné prípravky. Vidíte, že to je zabalené, je to, je tam napísané, že to sú zberateľské predmety, ktoré by ste teda určite nemali užívať. Alebo najnovšie, čo sa najviac v tom rozmáha, sú teda aj nejaké e-shopy. Mladistvý sa úplne bežne si môže ísť na internet a kúpiť si, kúpiť si takéto niečo a je jedno, či má 10, 11, 12, 13 rokov, veľmi jednoducho sa k tomuto dostane. No a teda najväčším problémom je, sú dva problémy. Jeden, že tento zákon iba reštriktívne prichádza ku konkrétnym molekulám, napríklad HHC-O, HHC-E a postupne sa to takto novelizuje a, samozrejme, ten trh potom vytvára nové molekuly, stále nové a nové molekuly, čiže ten štát nikdy nebude vedieť dohnať ten trh a bude teda zakazovať tie konkrétne molekuly. V tomto teda nám bolo dnes povedané, že ten štát má aj ambíciu pristúpiť k tomu nejakým spôsobom takým, že zadefinuje nejakú všeobecnú molekulu a potom sa to bude upravovať. To už tu malo byť teda na stole. Teda ja hovorím, že ten problém, ktorý tu dneska ideme riešiť s tými rôznymi HHC-čkami ako zberateľskými predmetmi, tento zákon to nevyrieši. Pravdepodobne budeme sledovať nové molekuly, ktoré sa opäť budú dať predať v nejakých automatoch alebo na nejakých e-shopoch. Ale čo je na tom najhoršie, že vôbec sa nesústreďujeme na to, na tú distribúciu tých rôznych drog k tým najmladším. A ja teda by som očakával teda od ministerstva alebo od tejto vlády, aby nám, a ja opäť položím tú otázku, ja by som bol rád, keby som teda na ňu dostal odpoveď, že či existuje nejaká, nejaký plán na to, ako práve budeme vedieť lepšie regulovať ten prístup tých mladistvých cez tie rôzne automaty alebo cez tie rôzne e-shopy, lebo ak k tomu pristúpime len týmto zákonom, tak vám hovorím, že ten problém u mladistvých nezmizne. Dneska sme tu mali, boli už aj nejaké medializované články o rôznych psychózach, ako sa tí mladí k tomu dostávajú, predávkovávajú sa v 12-13 rokoch bez osvety. Tento problém tu zostane, lebo zakazujeme len konkrétne molekuly. Ja vám garantujem, že budeme tu mať hneď na stole hneď do pár mesiacov nové molekuly, keď toto zakážeme. A aj keď prídu tie molekuly, aj keď štát bude mať nejaký komplexnejší prístup a bude chcieť zakazovať nejakú, nejakú zmes alebo nejakú väčšiu, väčšiu sadu molekúl, že by sa to nejak automaticky tam spadalo, stále to nerieši ten problém s tými automatmi a s tými e-shopmi, ako sa mladí k tomu najčastejšie dostávajú. Čiže ja by som bol veľmi rád, ak by som na toto dostal odpoveď. A ďakujem veľmi pekne za pozornosť.